《谢建阳宰刘潜夫寄酒》
宋代·陈宓

建阳则有王，桐城则有孟。
王酝清而淳，孟盎和而劲。
一酌适我情，再酌养我性。
充腹皆阳和，阴慝不得并。
或隔千里遥，或馀百里径。
水陆有远近，非好遂无胫。
苟不遇益友，吾瓶讵能罄。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。